Kortlægning af havbunden af Arktis
Fartøjer fra Grønland deltager I et globalt projekt om havbunden i Arktis
Projektet Seabed 2030, sponsoreret af Nippon Foundation i Japan, hvor fartøjer fra Grønland deltager, skal kortlægge havbunden af Arktis.
Det skriver Naturinstituttet i pressemeddelelse.
Flere lande deltager
- Opgaven med at opmåle havområder og fjorde i Arktis er enorm, men det internationale samarbejde er stærkt. Forskningsinstitutioner fra Sverige, USA, Tyskland, Canada, Norge Danmark og flere andre lande har igennem flere år sejlet med forskningsskibe og isbrydere i de grønlandske farvande og det øvrige Arktis for at undersøge klima, biologi, geologi og isforhold mv. og målt detaljeret op undervejs, fremgår det.
Disse data indgår i modellen for Arktis kaldet IBCAO (International Bathymetric Chart of the Arctic Ocean), men som noget nyt bruges også data fra grønlandske fartøjer.
Naturinstituttet har for nogle år siden været på besøg hos enkelte trawlere, rejsebåde og politiets kutter og modtaget deres data fra kortplottere, og andre trawlere bruger en kortplotter, OLEX, hvor man deler data med andre brugere. Alle disse data er lagt ind i 3D-modellen over Arktis og Grønland og giver et vigtigt, anonymiseret bidrag til kortlægningen. Desuden indgår detaljerede opmålinger fra forundersøgelserne til Tele Posts søkabler også.
3D-model
- Den nye model er en mærkbar forbedring: Resultatet i 2020 er 4-5 gange mere detaljeret end den seneste model fra 2012, så man kan skelne flere enkeltheder på bunden af havet, f.eks. undersøiske skrænter, banker, dale og aflejringer fra forhistoriske istider, fremhæves det.
I 2012 havde man dækket knap 7 procent af havområderne og i 2020 næsten 20 procent. Der er lang vej endnu til en fuld dækning, men nye togter og nye data kommer løbende til og lægges ind i den digitale 3D model, lyder det.